《登石伞峰》
唐代·路黄中

总戎诣幽胜，天使相追随。跻山玉笥号，到峰石伞奇。

接武白云表，放情玄月时。恬旷薄沆瀣，峻极超崦嵫。

平视羲和辔，俯观朝夕池。岩中复何揖，坐位多所宜。

郁烈桂香眇，寅缘霞彩披。孤光逗绮翼，独秀分琼枝。

灵气达心久，华容招目移。遂忘日云暮，登降不知疲。

眷言丘壑士，养节松竹滋。感激旌盖顾，干以献贞词。

作者简介：京兆三原(今陕西三原)人。德宗贞元间岳州刺史路怤子。宪宗元和元年(805)为浙江东道节度使杨于陵幕僚。事迹见《元和姓纂》卷八、《新唐书·宰相世系表五下》。《会稽掇英总集》卷四存诗1首，《全唐诗续拾》据之收入。